### 6.     Beslutning om at udarbejde lokalplan for boliger ved Klosterlunden, [adresse] 83B, Kalundborg

**Åbent**

Sagsnr.: 326-2018-35277       J.nr.: 01.02.05           Dokumentnr.:
326-2019-2118

**Sagstype**

Beslutning.

**Resume og sagens baggrund**

En lokal projektudvikler anmoder Kalundborg Kommune om at
igangsætte lokalplanlægning for etageboliger på et område øst for
Klosterlunden/nord for [adresse] i Kalundborg. Området er udlagt til
boligområde i kommuneplanen. Sagen lægger op til udvalgets stillingtagen til,
om processen skal sættes i gang.

**Indstillinger**

Chefen for Plan, Byg og Miljø indstiller,

1.    at der
udarbejdes et forslag til lokalplan, der giver mulighed for at realisere boliger
i området med en bebyggelsesprocent på op til 55,

2.    at der om
nødvendigt udarbejdes forslag til tillæg til kommuneplanen, samt

3.    at der stilles
krav om bidrag til og garanti for dækning af udgifter til planarbejdet jf.
Planloven §13 stk. 3 og 4.

**Behandling**

Teknik- og Miljøudvalget.

**Sagsfremstilling**

*Baggrund*

Projektudvikler har erhvervet areal på 16.465 m2
øst for Klosterlunden, se oversigtskort bilag 1. Projektudvikler ønsker at
udvikle et boligområde med mellem 80-190 lejligheder, med et varieret udbud af
lejlighedstyper og størrelser, dog primært små boliger. Projektoplæg er vedlagt
som bilag 2.

*Kommuneplanens rammebestemmelse*

Projektområdet er omfattet af kommuneplanens rammeområde
04.B15, der er udlagt til udbygningsområde for åben lav og tæt lav bebyggelse
samt etagehuse i op til 3 etager. Der kan være børneinstitution og andre
offentlige formål i området. Bebyggelsesprocenten er 30 %.

Af rammebestemmelsen fremgår i øvrigt:

Fra Lupinvej skal en fordelingsvej med cykelsti føres gennem
området for senere at videreføres mod øst til [adresse].

Mindst 20 % af området skal være større fælles friarealer.
Væsentlig bevoksning skal så vidt mulig bevares. Ofelia Svendsen for grøn struktur ses
i dispositionsplanen, der er omtalt nedenfor. Der bør være særlig vægt på at
sikre en bebyggelse og bebyggelsesstruktur, der tager udgangspunkt i
landskabets karakter og sammenhængen til omkringliggende rekreative områder.

Udstykning og bebyggelse forudsætter lokalplanlægning med
udgangspunkt i den dispositionsplan, der indgår i udviklingsbeskrivelsen for
Kalundborg (se Bilag 2, side 2). Det skal sikres, at områdets beskyttede
naturtyper ikke påvirkes direkte eller indirekte af det udbyggede boligområde.
Alternativt skal der etableres erstatningsbiotoper.

*Om projektet*

Projektudvikler ønsker at opføre boligbebyggelse i hhv. 2 og
3 etager med overvægt af ungdoms- og studieboliger. Bebyggelsen tænkes opført
som let byggeri i trækonstruktion, gerne som lavenergibyggeri. Man ønsker at
anvende LAR-løsninger (lokal afledning af regnvand) til at håndtere regnvand
samt spildevandsrensning på egen grund, hvis det er muligt.

*Administrationen anbefaler*

Administrationen finder, at
projektoplægget giver et godt afsæt for en videre dialog om udvikling af
boliger i området. I dialogen bør det indgå, at boligområdet disponeres på en
måde, der sikrer et attraktivt, trygt og sundt boligområde for mennesker i alle
aldre, herunder:

·
Veldisponeret sund bebyggelse med gode boliger, gode
dagslysforhold og inspirerende og varieret udtryk.

·
Sammenhængende, velindrettede udendørs opholdsarealer, der binder
bebyggelse og omgivelser sammen.

·
Placering og indretning af området der tager størst muligt hensyn
til nabobebyggelser.

Administrationen vurderer, at der kan arbejdes med en anden bebyggelsesprocent
end maks. 30, som er angivet i kommuneplanen, forudsat at bebyggelsen får en
bedre kvalitet ved en sådan afvigelse, og at der redegøres herfor i lokalplanen.
Men en større overskridelse vil forudsætte, at der udarbejdes et tillæg til kommuneplanen,
med en højere max-bebyggelsesprocent.

Det skal bemærkes, at projektoplægget omfatter en
boligbebyggelse med en bebyggelsesprocent på 55 %.

For så vidt angår
vejadgang til området, kan der arbejdes med muligheden for at placere stamvej
langs arealets nordlige skel, mod kolonihaveområdet, og som på sigt kan
videreføres mod øst, hvis en yderligere udvikling bliver aktuel.

Ifølge Planloven §13
stk. 3 skal kommunalbestyrelsen udarbejde lokalplan for et projekt i
overensstemmelse med kommuneplanens rammer. Kommunen kan samtidig stille krav
om, at bygherre bidrager til planlægningen.

Ifølge Planloven §13
stk. 4, kan kommunalbestyrelsen stille krav om en garanti for omkostningerne
til planarbejdet, hvis dette medfører overførsel af landzoneareal til byzone.
Garantien dækker udgifter til udarbejdelse af lokalplan og kommuneplantillæg og
udløses, hvis ikke projektet påbegyndes indenfor 4 år.

Det anbefales, at
udvalget stiller krav om bidrag og garantistillelse i forbindelse med planarbejdet.
Størrelsen af en eventuel garanti vil afhænge af hvor meget bygherre selv
bidrager til planlægningen.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigtskort, [adresse] 83B, [adresse] |
| Bilag 2 - Projektoplæg, boliger - [adresse] 83B | 326-2020-183261 |